Vista la convocatòria de vaga comunicada pel Comitè d'Empresa de Sacyr Facilities, SAU (amb registre d'entrada de 21 de juliol de 2020), que, està prevista per als dies 31 de juliol i 1 d'agost de 2020, comença amb l'inici de la jornada laboral de cadascun dels torns, horaris i serveis i acaba amb la finalització de la jornada laboral de cadascun dels torns, horaris i serveis dels dies objecte de la convocatòria, i que afecta el personal de l'empresa que realitza el servei de neteja de les terminals T1 i T2 de l'Aeroport Josep Tarradellas Barcelona-el Prat i de les oficines centrals d'AENA;
Vist que el servei de neteja que presta l'empresa esmentada a l'Aeroport Josep Tarradelas Barcelona-el Prat és un servei essencial per a la comunitat, ja que el fet d'interrompre'l afectaria drets fonamentals com és el de la salut, que preveu l'article 43 de la Constitució;
Vist que és necessari compatibilitzar el legítim dret de vaga amb el manteniment dels serveis essencials que garanteixin el dret a la salut, s'han de fixar les mesures per reduir el risc sanitari que pot ocasionar la utilització de les instal·lacions higienicosanitàries de l'aeroport per un alt nombre de persones; per tant, valorant els serveis mínims que s'han determinat en situacions anàlogues i tenint en compte la durada de la vaga, cal determinar una prestació del 50% del servei habitual de neteja dels serveis higienicosanitaris, així com la retirada de matèria orgànica;
Vist que actualment cal donar resposta a la situació de pandèmia originada per la Covid-19 y seguir els protocols establerts en matèria de seguretat i salut per evitar eventuals contagis, és pel qual cal efectuar la neteja i desinfecció dels espais per assegurar i garantir la salut de les persones que transiten per l'aeroport;
Atès que en vagues anteriors de característiques similars es van dictar L'Ordre TSF/317/2016, de 23 de novembre; l'Ordre EMO/58/2015, de 26 de març; l'Ordre EMO/24/2015, de 3 de febrer i l'Ordre EMO/133/2012, de 22 de maig, que caldrà considerar-les com a antecedents;
Vist que en tràmit d'audiència ambdues representacions han formulat les seves propostes de serveis mínims, tal com consta a l'acta de 27 de juliol de 2020;
La situació de vaga anunciada pel Comitè d'Empresa de Sacyr Facilities, SAU, que, està prevista per als dies 31 de juliol i 1 d'agost de 2020, comença amb l'inici de la jornada laboral de cadascun dels torns, horaris i serveis i acaba amb la finalització de la jornada laboral de cadascun dels torns, horaris i serveis dels dies objecte de la convocatòria, i que afecta el personal de l'empresa que realitza el servei de neteja de les terminals T1 i T2 de l'Aeroport Josep Tarradellas Barcelona-el Prat i de les oficines centrals d'AENA, s'entén condicionada al manteniment dels serveis mínims següents:
1.1 Neteja dels serveis higienicosanitaris: el 50% del servei habitual.
1.2 Recollida de la matèria orgànica: sempre que n'hi hagi.
1.3 La neteja i desinfecció dels espais d'acord amb els protocols establerts per la Covid-19.
L'empresa, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el del Comitè de Vaga.
L'empresa s'ha d'assegurar que les persones designades per fer els serveis mínims rebin una comunicació formal i efectiva de la designació.
Barcelona, 30 de juliol de 2020